Vier in Jhb vas oor terreurArgieffoto Volgens die Valke volg die inhegtenisnemings ná ŉ uitgerekte ondersoek in samewerking met die departement van staatsveiligheid oor moontlike terreuraktiwiteite in Johannesburg. Die vier verdagtes, tussen 20 en 24 jaar oud, is in hegtenis geneem tydens ŉ gesamentlike operasie tussen die Valke, die nasionale intervensie-eenheid, die bomeenheid en ander wetstoepassingsagentskappe in Newclare en Azaadville, Johannesburg. Daar is op talle items beslag gelê vir verdere ontleding. Volgens die Valke is die vier verdagtes geïdentifiseer nadat hulle in 2015 na Sirië probeer reis het, glo om by die Islamitiese Staat (Isis) aan te sluit. ŉ Internasionale lugredery het egter geweier dat die vier reis nadat hulle van hul planne te hore gekom het. Lt.genl. Berning Ntlemeza, hoof van die Valke, het gesê die inhegtenisneming van die vier verdagtes is ŉ groot stap vorentoe in die stryd teen terreur. “Ons kan egter nie sê die probleem is opgelos nie. Terreurorganisasies gaan voort met werwing in ons land en as wetstoepassingsagentskappe sal ons voortgaan om onverpoos te werk ten einde dit te probeer keer.” Ntlemeza het gesê wetstoepassingsagentskappe sal op hoë gereedheidsgrondslag bly om die veiligheid van Suid-Afrikaners te verseker. “Ons sal enige poging om terroristegroepe in ons land te vorm ontlont. Ons mense moet ook waaksaam wees en enige verdagte aktiwiteite by die polisie aanmeld,” het Ntlemeza gesê. Twee van die verdagtes sal Maandag in die Johannesburgse landdroshof verskyn op terreurverwante aanklagte, terwyl die ander twee verdagtes in die Kagiso-landdroshof sal verskyn op aanklagte wat met vuurwapens en plofstof verband hou.